Simona Halep poate reveni imediat pe terenul de tenis
Agenția Internațională de Integritate a Tenisului (International Tennis Integrity Agency – ITIA) a comunicat prin intermediul site-ului oficial decizia finală a Tribunalului de Arbitraj Sportiv (TAS) privind reducerea suspendării pentru Simona Halep. Sportiva poate reveni imediat în competițiile sportive.
Conducerea ITIA va examina cu atenție decizia completă și motivată. ITIA a luat act de hotărârea emisă de Tribunalul de Arbitraj Sportiv (TAS) în cazul sportivei.
În urma audierii desfășurate la Lausanne, Elveția, TAS a admis apelul formulat de Simona Halep împotriva unei sancțiuni disciplinare impuse de un tribunal independent în septembrie 2023, reducând perioada de ineligibilitate de la patru ani la nouă luni. Decizia TAS a fost emisă sub formă de "hotărâre operativă". Decizia completă a comisiei sale va fi prezentată în scris la o dată ulterioară.
Directorul executiv al ITIA, Karen Moorhouse, aşteaptă, acum, decizia completă şi motivată.
"Un element esenţial al procesului antidoping este capacitatea sportivului de a face apel, iar ITIA respectă atât dreptul acestuia de a face acest lucru, cât şi rezultatul. ITIA aşteaptă decizia completă şi motivată şi o va analiza amănunţit în timp util.
Jucătoarea este liberă să îşi continue activitatea începând cu data de astăzi, sub rezerva cerinţelor privind data de înscriere la anumite turnee", a declarat ea.
Sportiva ar putea cere compensații de la ITIA
Simona Halep a lipsit de pe terenul de tenis timp de 16 luni.
Având în vedere această situație, jucătoarea de tenis ar putea să solicite compensații de la Agenția Internațională pentru Integritate în Tenis (International Tennis Integrity Agency – ITIA) pentru cele șapte luni adiționale.
TAS a concluzionat că Halep a fost victima unui caz de contaminare
Bogdan Stoica, avocatul sportivei, a comentat decizia Tribunalului de Arbitraj Sportiv (TAS). Decizia a fost unanimă, toți cei trei arbitri, inclusiv cel desemnat de ITIA, au fost de acord. Această hotărâre a fost luată într-un timp record, în aproape o lună.
În ceea ce privește acuzația referitoare la pașaportul biologic, TAS a respins complet acuzațiile ITIA. Scenariile de dopaj potențial create de ITIA pentru a susține această acuzație au fost respinse. În privința acuzației legate de Roxadustat, TAS a concluzionat că Simona Halep a fost victima unui caz de contaminare.
TAS a stabilit că nu există nicio vină din partea sportivei, adică nu a folosit niciodată intenționat vreo substanță interzisă. Cu toate acestea, TAS a considerat că există un nivel minim de neglijență.
TAS a considerat acest caz drept unul simplu de contaminare și a impus o sancțiune tipică de doar nouă luni.